Per Clausen (EL), 2006-02-23:
Jeg tror, at mange mennesker, som følger de her folketingsdebatter, har opdaget, at vurderingen af, i hvor stor udstrækning man skal følge eksperters råd, tit også er afhængig af, om man er enig i disse råd.
Men det er klart, at hvis eksperterne anbefaler, at man skal slå bremseknappen ned, så vil regeringen jo ganske ofte, når det handler om dyrevelfærd for landbrugsdyrene, nok være tilbøjelig til at være enig.
Når vi diskuterer det her, så er det jo på baggrund af resultaterne af den undersøgelse »Kontrol af dyrevelfærd 2004«, der blev lavet.
Man kan jo konstatere, at undersøgelsen viser, at det var en vældig stor succes.
Nu er der bare det kedelige ved det, at den her succes understreger, at der faktisk, når det handler om landbrugsdyrs velfærd og evnen og viljen til at overholde lovgivningen, er store problemer.
Når 1.182 besøg hos kvægbesætninger resulterede i 625 indskærpelser, mens 13 besætninger blev politianmeldt, når det er sådan, at 824 velfærdskontrolbesøg gav 1.833 indskærpelser, mens 47 besætninger blev politianmeldt, ja, så siger det jo noget om, at der er store problemer.
Jeg skal lade være med at lave statistik på det her, men bare lade tallene stå, for det er med udgangspunkt i de tal, at vi diskuterer det.
Vi kunne også konstatere, at et af de store problemer for svinene er mangel på rode- og beskæftigelsesmateriale.
Det kan godt være, at det sådan lyder lidt bagatelagtigt og lidt hobbyagtigt, at de ikke har noget at gå og rode rundt i, men sagen er jo, at undersøgelser viser, at det har meget, meget stor betydning for svinenes daglige velfærd.
Derfor er det jo dybt problematisk, at der er så mange, der ikke sørger for, at de her forhold er i orden.
Det er jo endnu mere alvorligt, at de her 824 velfærdsbesøg resulterede i indskærpelse i 171 tilfælde, hvor syge og tilskadekomne dyr ikke blev passet på forsvarlig vis, og at tilsvarende sager faktisk førte til, at der var 45 forhold, som førte til politianmeldelse.
Jeg mener sådan set, at tallene meget godt viser, at der er brug for en forstærket indsats på det her område.
Det er der jo sådan set også flertal for i Folketinget.
I virkeligheden er det vel kun Venstre, som måske ikke rigtig synes, at der er brug for en forstærket indsats.
Men spørgsmålet er selvfølgelig, hvad man kan gøre, når man nu med et nyt slagord skal have mest dyrevelfærd for pengene.
Jeg tror, at det er en forholdsvis banal konstatering, at det forslag, en samlet opposition har fremsat, ville hjælpe.
Så siger regeringen jo, støttet af Dansk Folkeparti, at det godt kan være, men det vil ikke hjælpe så meget, som vi tror, og desuden har regeringen en meget bedre plan.
Så kan jeg bare konstatere, at den meget bedre plan er vi ikke blevet præsenteret for.
Man siger bare, at vi har gjort noget, der er godt, men regeringen har noget, der er endnu bedre, og en dag vil det komme for dagens lys.
Det bedste, man kan sige ved afslutningen af den her debat, er, at det vel er fremgået nogenlunde tydeligt, at Dansk Folkeparti bliver nødt til ved de kommende finanslovforhandlinger, hvis de vil opretholde sådan indtrykket af at være et dyrevelfærdsorienteret parti, også når det handler om landbrugsdyr, at sikre, at der faktisk sker nogle konkrete fremskridt for de her dyr.
Så må vi jo se, om det ikke ender med, at man ikke, når det kommer til stykket, kan finde på noget, der er bedre end det forslag, der er fremsat af oppositionen i dag.
Jeg kan allerede nu love, at vi nok skal lade være med at sige: Hvad sagde vi?
Når det forslag i givet fald kommer, så vil vi selvfølgelig tage imod det med glæde.
Men jeg synes ærlig talt, at det er lidt underligt at afvise et forslag primært med det argument, at nogle siger, at de kan gøre noget andet og bedre, uden at vi har fået et konkret bud på, hvad dette andet og bedre skulle være.